**Salm 58**

(Yr ail gasgliad o Salmau 42—72)

**Gweddi ar i Dduw gosbi'r rhai drwg**

I'r arweinydd cerdd: Ar yr alaw “Paid dinistrio”. Salm wedi ei hysgrifennu gan Dafydd.

1 Chi arweinwyr, ydych chi'n rhoi dedfryd gyfiawn? Ydych chi'n barnu pobl yn deg?

2 Na! Dych chi'n anghyfiawn, ac yn lledu trais ym mhobman.

3 Mae rhai drwg felly yn troi cefn ers cael eu geni; yn dweud celwydd a mynd eu ffordd eu hunain o'r dechrau.4 Maen nhw'n brathu fel neidr wenwynig, neu gobra sy'n cau ei chlustiau.

5 Mae'n gwrthod gwrando ar alaw y swynwr, er mor hyfryd ydy'r alaw i'w hudo.

6 Torra eu dannedd nhw, O Dduw! Dryllia ddannedd y llewod ifanc, ARGLWYDD.

7 Gwna iddyn nhw ddiflannu fel dŵr mewn tir sych; gwna iddyn nhw saethu saethau wedi eu torri.

8 Gwna nhw fel ôl malwen yn toddi wrth iddi symud; neu blentyn wedi marw yn y groth cyn gweld golau dydd!

9 Bydd Duw yn eu hysgubo nhw i ffwrdd fel storm wyllt, cyn i grochan deimlo gwres tân agored.

10 Bydd y duwiol mor hapus wrth weld dial ar yr annhegwch. Byddan nhw'n trochi eu traed yng ngwaed y rhai drwg! 11 A bydd pobl yn dweud,“Felly mae'r rhai sy'n gwneud beth sy'n iawn yn cael gwobr! Mae yna Dduw sydd yn barnu ar y ddaear!”

*......................*

Roedd bywyd Dafydd yn anodd, yn enwedig gan fod y Brenin Saul eisiau ei ladd. Roedd gan Dafydd lawer o elynion ac roedd llawer o bobl yn greulon tuag ato. Roedd arweinwyr Israel ar y pryd yn ddrwg. Wrth fynd i’r llys a sefyll o flaen barnwr rydyn ni eisiau gwrandawiad teg, ac wedyn rydyn ni’n disgwyl i’r barnwr farnu’n deg. Ond nid dyna be oedd yn digwydd yn Israel.

Roedd y Brenin Saul wedi troi ei gefn ar Dduw ac yn gwneud ei orau i ladd Dafydd. Roedd y barnwyr a’r arweinwyr yn anghyfiawn – yn annheg, yn twyllo ac yn achosi problemau.

Yn anodau 3 - 5 rydyn ni’n cael darlun sy’n disgrifio’r ‘rhai drwg’ fel neidr wenwynig. Rydyn ni i gyd yn gwybod fod cobras yn beryglus, a bod brathiad neidr wenwynig yn gallu lladd. Dyna’r darlun difrifol ddefnyddiodd Dafydd i ddisgrifio mor ofnadwy a pheryglus oedd ei elynion – yr arweinwyr drwg yma.

Yn adnodau 6 i 8 mae Dafydd yn galw ar Dduw i gosbi ei elynion. Efallai ein bod ni’n synnu fod ei eiriau mor gryf. Efallai ein bod ni’n meddwl na ddylai pobl Dduw ddweud pethau fel hyn. Ond, doedd Dafydd ddim eisiau’r hawl i ladd y bobl yma ei hun, roedd o’n gweddïo ar Dduw, ac yn gofyn i Dduw ddelio hefo’r sefyllfa.

Roedd yr arweinwyr drwg yn dweud celwydd, yn greulon, yn achosi trais ac yn peryglu bywydau pobl – ac roedd Dafydd eisiau i Dduw eu stopio nhw rhag gwneud mwy o ddrwg. Roedd o eisiau i Dduw eu gwneud yn wan – dydy llew heb ddannedd ddim yn beryglus; mae dŵr mewn tir sych yn diflannu’n sydyn iawn; dydy saethau sy wedi torri ddim yn hedfan yn bell nac yn brifo neb.

Mae’n rhaid i ni ganolbwyntio ar neges Dafydd, sef ei fod eisiau i Dduw stopio’r bobl ddrwg rhag gwneud mwy o niwed. Roedd o eisiau i bobl allu dathlu wrth weld tegwch a chyfiawnder yn cael eu gweithredu.

Mae’r iaith yn adnod 10 yn eithaf anodd i ni ei dderbyn am ei fod yn swnio mor greulon, *Byddan nhw'n trochi eu traed yng ngwaed y rhai drwg!*

Mae Dafydd yn defnyddio’r darlun i ddangos y bydd y rhai drwg (gelynion Duw) yn marw, a bydd pobl Dduw yn ddiogel yn y nefoedd. Ni fydd Cristnogion yn llythrennol yn sefyll yng ngwaed eu gelynion.

Eto, yr un yw’r neges – ni fydd diwedd da i elynion Duw. Dim ots pa mor ffyrnig, na chryf, na chreulon, na chelwyddog ydyn nhw, yn y pendraw Duw sydd ben, a Duw fydd yn ennill.

Ar y groes, bu Iesu farw, er mwyn i bawb sy’n credu ynddo gael bywyd tragwyddol. Marwolaeth ac atgyfodiad Iesu ydy’r fuddugoliaeth dros farwolaeth a drygioni.

*“Mae marwolaeth wedi ei lyncu yn y fuddugoliaeth.”*

*“O farwolaeth! Ble mae dy fuddugoliaeth di? O farwolaeth! Ble mae dy bigiad marwol di?”*

*Pechod ydy'r pigiad gwenwynig sy'n arwain i farwolaeth, ac mae grym pechod yn dod o'r Gyfraith.**57 Ond diolch i Dduw, mae ein Harglwydd Iesu Grist wedi rhannu ei fuddugoliaeth gyda ni! (1 Corinthiaid 15: 55-56)*